N á v r h

S t a n o v i s k o  

vlády Slovenskej republiky

k návrhu skupiny poslancov Národnej rady Slovenskej republiky na prijatie Deklarácie Národnej rady Slovenskej republiky o zvrchovanosti členských štátov EÚ a štátov kandidujúcich na členstvo v EÚ v kultúrno-etických otázkach
___________________________________________________________________________

Zámerom predloženého návrhu skupiny poslancov  NR SR je prijatie Deklarácie Národnej rady Slovenskej republiky o zvrchovanosti  členských štátov EÚ a štátov kandidujúcich na členstvo v EÚ v kultúrno-etických otázkach. Predmetný návrh je problematický z viacerých dôvodov:
-	navrhuje prijatie jednoznačného stanoviska NR SR v takých otázkach, na ktoré v slovenskej spoločnosti nie sú jednoznačné názory 
-	návrh deklarácie smeruje k snahe anulovať niektoré časti dokumentov Európskeho parlamentu, resp. Európskej komisie (sú vymenované v dôvodovej správe návrhu skupiny poslancov NR SR)
-	text Deklarácie obsahuje výrazy, ktoré môžu vyvolať pochybnosti o úprimnosti akceptovania hodnotového systému EÚ zo strany Slovenskej republiky (napr.: „...rešpektovanie princípu zvrchovanosti členských štátov EÚ...“ alebo „...ktorý zabraňuje nedorozumeniam poškodzujúcim EÚ...“)
Nakoľko navrhovaný text Deklarácie môže evokovať snahu SR na vstup do EÚ s výhradami a pre niektoré politické strany vládnej koalície je jej navrhovaný text neprijateľný, vláda SR neodporúča prijať Deklaráciu Národnej rady Slovenskej republiky o zvrchovanosti  členských štátov EÚ a štátov kandidujúcich na členstvo v EÚ v kultúrno-etických otázkach v navrhovanej forme.